ET Euroopa Liidu Teataja L 158/14

KOMISJONI MÄÄRUS (EÜ) nr 554/2008,

17. juuni 2008,

6-fütaasi (Quantum Phytase) lubamise kohta söödalisandina

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,

ning arvestades järgmist:

(1) Määruses (EÜ) nr 1831/2003 on sätestatud loomasöötades kasutatavate söödalisandite lubamise kord ning selliste lubade andmise alused ja menetlused.

(2) Kooskõlas määruse (EÜ) nr 1831/2003 artikliga 7 on esitatud taotlus käesoleva määruse lisas kirjeldatud preparaadi lubamiseks. Taotlusele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

(3) Taotlus käsitleb loa andmist ensüümipreparaadile. Pichia pastoris’e (DSM 15927) abil toodetud 6-fütaas (Quantum Phytase) söödalisandina broilerkanadele, munakanadele, nuumkalkunitele, nuumpartidele ja (võõrutatud) põrsastele tuleks liigitada söödalisandite kategooriasse „zootehnilised söödalisandid”.

(4) Euroopa Toiduohutusamet (edaspidi „amet”) esitas oma 1. veebruari 2007. aasta ja 30. jaanuari 2008. aasta arvamuses (2) järelduse, et ensüümpreparaat 6-fütaas (Quantum Phytase), mida toodetakse Pichia pastoris’e (DSM 15927) abil, ei avalda kahjulikku toimet ei loomadele, tarbijatele ega keskkonnale ning see soodustab taotleja esitatud andmete põhjal sööda seedimist. Lisaks järeldati, et toode on kergelt ärritava toimega ja nahka ärritava toimega ning võib olla sissehingamisel ärritava toimega. Ameti arvates ei ole vajadust turustamisjärgse järelevalve erinõuete järele. Kõnealuses arvamuses kinnitatakse ka määrusega (EÜ) nr 1831/2003 asutatud ühenduse tugilabori aruanne söödalisandi analüüsimeetodi kohta söödas.

(5) Kõnealuse preparaadi hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse preparaadi kasutamiseks seedimist soodustava ainena käesoleva määruse lisas esitatud viisil. Tuleb võtta meetmed kasutajate kaitsmiseks ameti arvamuses kindlaks tehtud ohtude eest.

(6) Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisas kirjeldatud preparaati, mis kuulub söödalisandite kategooriasse „zootehnilised lisandid” ja funktsionaalrühma „seedimist soodustavad ained”, lubatakse kasutada söödalisandina loomasöötades kõnealuses lisas esitatud tingimustel.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. juuni 2008 Komisjoni nimel komisjoni liige Androulla VASSILIOU

(1) ELT L 268, 18.10.2003, lk 29. Määrust on muudetud komisjoni määrusega (EÜ) nr 378/2005 (ELT L 59, 5.3.2005, lk 8).

(2) Scientific Opinion of the Panel on Additives and Products or Substances used in Animal Feed (FEEDAP) and of the Panel on Genetically Modified Organisms (GMO) on „Safety and efficacy of the product Quantum Phytase 5000 L and Quantum Phytase 2500 D (6-phytase) as a feed additive for chickens for fattening, laying hens, turkeys for fattening, ducks for fattening and piglets (weaned)”. The EFSA Journal (2008) 627, 1–27.